Kom leer hoe PALS-kenners grondhervorming laat werk | Landbou
Praktiese grondhervormingsoplossings wat alle partye bevoordeel én die ekonomie oor die spektrum opbou, bestaan.
'n Sprekende voorbeeld is die Witzenberg PALS-inisiatief in die Ceres-vallei in die Wes-Kaap. Dié boergedrewe grondhervormingsinisiatief was die vonk vir talle uitsonderlike suksesverhale reg oor Suid-Afrika by middelslag- tot groot familieboerderye.
"Toe die res van Suid-Afrika se ekonomie gesukkel het om met 'n skamele 1% te groei, het die Witzenberg-Ceresvallei met 8% gegroei," sê mnr. Gerrit van Vuuren, prokureur van Ceres wat agter dié suksesvolle inisiatief staan.
"Wanneer daar 'n duidelike, sinvolle plan is wat in almal se belang is, sal boere belê."
Mnr. Raymond Koopstad, PALS-voorsitter en Hortgro se beste nuwe toetreder tot die vrugtebedryf vir vanjaar, is een van tientalle boere van kleur wat by die inisiatief baatgevind het.
"Met PALS raak boere van kleur nie net grondeienaars met titelaktes nie, hul sukses as boere word ook verseker deur vennootskappe met ander bewese kommersiële boere."
Koopstad se vennoot is mnr. Peter Wolfaardt.
Tot dusver het die PALS-inisiatief suksesse in die vrugte-, graan-, lewendehawe-, supervrugte-, groente- en sitrusbedryf behaal.
Prof. Nick Vink, landbou-ekonoom aan die Universiteit Stellenbosch, sê die PALS-kantoor op Ceres is die "enigste, ware adres vir suksesvolle grondhervorming in Suid-Afrika".
Op 14 November bied Landbouweekblad in vennootskap met Witzenberg PALS 'n praktiese tweedagsimposium op Ceres aan om dié beproefde model aan boere bekend te stel. Klik hier vir volledige inligting oor die simposium.
"Ná die sukses van Bela-Bela dink ons die simposium kan 'n reusebydrae in die praktyk lewer om die grondkwessie uiteindelik op 'n ekonomies volhoubare grondslag te plaas, wat die landbou kan uitbou pleks van bloot herverdeel," sê mnr. Nicolas Dicey, direkteur van PALS.